OBH 1509/1996.
Az állampolgári jogok országgyűlési biztosa általános helyettesének jelentése
Ügyintéző: dr. Csóré Erika

Az eljárás megindulása:
	A panaszos beadványa szerint lakáscsere során lakásától és ingóságaitól megtévesztéssel megfosztották. Emiatt 1995. július 21-én feljelentést tett a budapesti XIV. kerületi rendőrkapitányságon. A feljelentés sorsáról, illetve annak eredményéről nincs információja.
	A beadvány alapján felmerült a jogállamiságból fakadó jogbiztonsághoz, valamint a tulajdonhoz való jog sérelmének gyanúja. Ezért az ügyben vizsgálatot rendeltem el. A vizsgálat során megkerestem a Budapesti Rendőr-főkapitányság vezetőjét és tájékoztatást kértem arról, hogy a panaszos feljelentése alapján indult-e nyomozás, ha igen, az milyen eredménnyel zárult.  Ezt követően a XIV. kerületi rendőrkapitányságtól információt kértem a panaszos által kezdeményezett büntetőeljárás jelenlegi - 1998. októberi - állásáról.

Érintett alkotmányos jog:
Jogállamiság elve és az ebből fakadó jogbiztonsághoz való jog. (Alk. 2. § /1/ bek.)
Tulajdonhoz való jog. (Alk. 13. § /1/ bek.)

A vizsgálat megállapításai:
	A Budapesti Rendőr-főkapitányság vezetőjének válaszából megállapítottam, hogy a panaszos feljelentése alapján lopás vétségének alapos gyanúja miatt, 1995. július 23-án büntetőeljárás indult ismert elkövető ellen a budapesti XIV. kerületi rendőrkapitányságon. Az ügyszám: 154-3514/1995. bü. 
	A nyomozó hatóság az eljárást - bizonyíték hiányában - 1995. december 12-én megszüntette. 
	Megkeresésemre a főkapitány felülvizsgáltatta a nyomozás iratait. Megállapította, hogy az ügyben eljárt kerületi rendőrkapitányság a nyomozás során nem derítette fel kellően a tényállást. Nem vizsgálta ugyanis a lakás csere körülményeit, kizárólag lopás miatt folytatott bizonyítási eljárást, de az sem volt alapos. 
	A főkapitány az általa feltárt hiányosságok megszüntetésére utasítást adott a XIV. kerületi rendőrkapitányság vezetőjének. Ezen intézkedéséről a főkapitányság vezetője 1997. május 28-án kelt átiratában értesítette az országgyűlési biztosok hivatalát. 
	Vizsgálatom során - telefonon - információt kértem a budapesti XIV. kerületi rendőrkapitányságtól a 154-3514/1995. bü. számú ügy 1998. októberi állásáról. A kapitányság vezetője arról tájékoztatott, hogy 1997. június 4-én a nyomozást megszüntető határozatot hatályon kívül helyezték és elrendelték a nyomozás tovább folytatását. Erről a panaszost írásban értesítették. A büntetőeljárást még folytatják.
	A büntetőeljárásról szóló 1973. évi I. törvény (Be.) 5. § /1/ bekezdése szerint: "A hatóságok feladata, hogy az eljárás minden szakaszában a tényállást alaposan és hiánytalanul tisztázzák, a valóságnak megfelelően állapítsák meg, a terhelő és mentő, valamint a büntetőjogi felelősséget súlyosító és enyhítő körülményeket egyaránt figyelembe vegyék. Fel kell deríteni azokat az okokat és körülményeket is, amelyek a bűncselekmény elkövetését közvetlenül lehetővé tették." 

	A törvény előző rendelkezésére figyelemmel megállapítottam, hogy a XIV. kerületi rendőrkapitányság azzal, hogy a panaszos által kezdeményezett büntetőeljárás során nem derítette fel kellően a tényállást és nem vizsgálta a lakás csere körülményeit, - figyelemmel a panaszos érdekeire is - a jogállamiságból fakadó jogbiztonsághoz való alkotmányos joggal kapcsolatos visszásságot okozott. Tekintettel azonban arra, hogy a budapesti rendőrfőkapitány utasítására a kerületi kapitányság vezetője ezen hiányosságok megszüntetése érdekében elrendelte a nyomozás tovább folytatását, ilyen irányú ajánlással nem élek. A hasonló jellegű mulasztások jövőbeni elkerülése érdekében azonban az állampolgári jogok országgyűlési biztosáról szóló 1993. évi LIX. tv. (Obtv.) 17. § (1) bekezdésére hivatkozva, felkérem a budapesti rendőrfőkapitányt, hogy hívja fel az alárendeltségében működő nyomozó hatóságok állományának figyelmét a jogszabályoknak megfelelő eljárási rend betartására.
	A büntetőeljárási törvény 16. §-a arról is rendelkezik, hogy: "/1/ A nyomozó hatóságok feladata a bűncselekmények gyors és alapos felderítése, valamint a bűncselekmények elkövetőinek felelősségre vonásához szükséges eljárási cselekmények elvégzése." 
	A vizsgált ügyben a XIV. kerületi rendőrkapitányság a Be. 16. §-ában foglaltaknak nem tett eleget, hiszen 1997. júniusa óta a nyomozást nem fejezte be, veszélyeztetve a nyomozás időszerűségét. A kapitányság vizsgálati osztályának vezetője telefonon arról is tájékoztatott, hogy a nyomozás továbbfolytatásának elrendelése óta érdemleges nyomozati cselekményt nem végeztek. Ennek következtében visszásságot állapítottam meg a jogbiztonság alkotmányos elvével összefüggésben, figyelemmel arra, hogy a panaszosnak jogos érdeke fűződik a nyomozás mielőbbi befejezéséhez. 	Előzőekre tekintettel az alábbi ajánlást teszem:
	Felkérem a Budapesti Rendőr-főkapitányság vezetőjét, hogy intézkedjen a XIV. kerületi rendőrkapitányságon 154-3514/1995. bü. szám alatt folyamatban lévő nyomozás mielőbbi, bizonyítékoknak megfelelő befejezéséről, valamint gondoskodjon arról, hogy a főkapitánysághoz tartozó nyomozó hatóságok a jövőben fokozottan érvényesítsék a nyomozások időszerűségét biztosító, jogszabályban rögzített eljárási szabályokat.
	Az ajánlásban foglaltak soron kívüli teljesítését azért tartom szükségesnek, mert ez év elejétől ismét megnövekedett a hivatalunkhoz érkező olyan beadványok száma, melyekben - a panaszos problémájához hasonlóan - az állampolgárok azt sérelmezik, hogy általuk ismert vagy ismeretlen személyek megtévesztéssel elveszik tőlük lakásukat, esetleg ingóságaikat és hajléktalanná teszik őket.
	Kérem főkapitány urat, hogy ajánlásommal kapcsolatos álláspontjáról, illetve intézkedéseiről az Obtv. 20. § (1) bekezdésében meghatározott 30 napon belül szíveskedjék tájékoztatni.

Budapest, 1998. november 24.

Dr. Polt Péter